潼川憲司拓圃築亭取康節語名以四春得古詩十二韻
作者：魏了翁
朝代：宋

paragraphs: 皇天平四時，不以秋先春。
仁人奉天職，不以德後刑。
次序固云然，表裏元相因。
方春布陽煒，萬物皆精神。
當秋乃揫歛，黄落山川貧。
天機之淺者，榮悴爲戚忻。
誰知天地心，於此常肫肫。
既嘗驗諸理，又以取諸身。
四德孰非元，四端孰非仁。
刑威雖時用，生意固長存。
四時長有春，吾聞邵子云。
觸事識初心，乃以名吾亭。